กสิกรฯใช้คราวด์ฟันดิ้งหนุนเอสเอ็มอี
กสิกรไทยหนุนคราวด์ฟันดิ้ง นำร่องกลุ่มศิลปิน ก่อนขยายไปเอสเอ็มอีกลุ่มสตาร์ทอัพ
25 พ.ย. 2558

กสิกรไทยหนุนคราวด์ฟันดิ้ง นำร่องกลุ่มศิลปิน ก่อนขยายไปเอสเอ็มอีกลุ่มสตาร์ทอัพ
นายธีรนันท์ ศรีหงส์ กรรมการผู้จัดการ ธนาคารกสิกรไทย เปิดเผยว่า ทิศทางการระดมทุนผ่านระบบออนไลน์ (คราวด์ฟันดิ้ง) กำลังเป็นที่นิยมในต่างประเทศ ธนาคารจึงพัฒนาระบบรับชำระเงินให้แก่ เอซิโอล่า ซึ่งเป็นองค์กรระดมทุนผ่านคราวด์ฟันดิ้ง โดยนำร่องการระดมทุนเพื่อศิลปินแห่งแรกในเมืองไทย โดยอำนวยความสะดวกในการชำระเงินทุกช่องทาง รวมทั้งเป็นคนกลางที่ดูแลกฎเกณฑ์กติกาในการระดมทุน เพื่อดูแลประโยชน์ให้แก่ศิลปินที่ระดมทุนผ่านคราวด์ฟันดิ้งและประชาชนที่สนับสนุนเงินทุน
ทั้งนี้ ธนาคารจะมีความร่วมมือกับเอซิโอล่าเพิ่มเติมในระยะที่ 2 ช่วงกลางปี 2559 ที่จะพัฒนาคราวด์ฟันดิ้งของเอซิโอล่าเป็นตัวกลางสนับสนุนการระดมทุนให้แก่ธุรกิจขนาดกลางและขนาดย่อม (เอสเอ็มอี) ต่อไป โดยเฉพาะผู้ประกอบการรุ่นใหม่ (สตาร์ทอัพ) ซึ่งจะทำให้ธนาคารที่มีฐานลูกค้ารายย่อยและเอสเอ็มอีจำนวนมากได้ประโยชน์จากการระดมทุนประเภทนี้
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย กล่าวว่า ได้ร่วมกับเอไอเอสพัฒนา K-Payment Gateway ให้เชื่อมต่อกับ mPay Gateway เพื่อให้ผู้ประกอบการธุรกิจอี-คอมเมิร์ซ มีจุดชำระเงินเพิ่มมากขึ้นกว่า 9,000 จุด เช่น เอไอเอสช็อป ร้านเทเลวิซ และร้านค้าอื่นๆ เป็นต้น
ทั้งนี้ ในช่วง 3 ปีที่ผ่านมา ธุรกิจอี-คอมเมิร์ซในไทยเติบโตไม่ต่ำกว่าปีละ 20% ปัจจุบันมีผู้ประกอบการอี-คอมเมิร์ซ ผ่านช่องทางต่างๆ 5 แสนราย มีคนไทยซื้อสินค้าผ่านช่องทางออนไลน์ถึง 14.87 ล้านคน คาดว่าปีนี้มูลค่าตลาดอี-คอมเมิร์ซในส่วนของการซื้อขายตรงไปยังผู้บริโภคจะมีสูงถึง 2.2 แสนล้านบาท